নিজস্ব প্রতিবেদন: যাবতীয় জল্পনায় জল ঢেলে শুক্রবারই দিল্লিতে বিজেপিতে যোগদান করেছেন মুকুল রায়। ঘোষণা করেছেন, ২০২১-এ বাংলায় পরিবর্তন আসবে বিজেপির হাত ধরে। অনুগামীদের নিয়ে মুকুল বিজেপিতে আশ্রয় নিলেও ছেলে শুভ্রাংশু রইলেন তৃণমূলেই। বাবার বিজেপিতে যোগদানের পর বীজপুরের তৃণমূল বিধায়ক শুভ্রাংশুর প্রতিক্রিয়া, ''বাবার সঙ্গে আমি সহমত নই। তৃণমূলে ছিলাম, আছি এবং থাকব।''  এর আগেও শুভ্রাংশু বলেছিলেন, ''বাবার সঙ্গে নেই তিনি।'' শুক্রবার থেকেই আলাদা হয়ে গেল বাবা-ছেলের পথ। তৃণমূলকে ক্ষমতা থেকে হঠাতে এবার গেরুয়া জার্সি পরে নামবেন মুকুল রায়।  
       
বাবা-ছেলে বা বাবা-মেয়ে যুযুধান দুই দলের নেতা, এমন নজির রাজনীতিতে বিরল নয়। সিন্ধিয়া পরিবারের মেয়ে বসুন্ধরা রাজে বিজেপির মুখ্যমন্ত্রী। আবার জ্যোতিরাদিত্য সিন্ধিয়া কংগ্রেসের নেতা। সম্প্রতি দেশজোড়া ঝড় তুলেছে সমাজবাদী পার্টির দঙ্গল। বাংলায় স্থানীয় রাজনীতিতে এমন অজস্র নজির ছড়িয়ে রয়েছে।